
Προς

τις Ελεγκτικές Εταιρείες
[με την παράκληση να ενημερώσετε σχετικά 

τους Ορκωτούς Ελεγκτές Λογιστές σας]

Θέματα: 1. Πλαίσιο αναφοράς για τον έλεγχο Κοινωφελών Ιδρυμάτων άρθρου 21  

                    του  ν. 4182/2013
2. «Βεβαίωση» Ο.Ε.Λ. για τη ρύθμιση οφειλών προς το Δημόσιο ή τα 
    Ασφαλιστικά Ταμεία σύμφωνα με το ν. 4152/2013
3. Υπόδειγμα Έκθεσης Ευρημάτων από τη διενέργεια Προσυμφωνημένων

    Διαδικασιών επί της Έκθεσης Διάθεσης Αντληθέντων Κεφαλαίων
4. Υπόδειγμα Έκθεσης Διασφάλισης επί της δήλωσης Επάρκειας 

        Κεφαλαίου Κίνησης 

Κύριοι, 
Σας γνωστοποιούμε προς ενημέρωσή σας, ότι το Εποπτικό Συμβούλιο κατά την υπ’ αριθμ. Ζ΄59/5/28.5.2014 συνεδρίασή του, ενέκρινε ομόφωνα τα ανωτέρω προταθέντα από την Ε.Σ.Υ.Ο.Ε.Λ. και το Επιστημονικό Συμβούλιο του Σ.Ο.Ε.Λ κείμενα, τα οποία επισυνάπτονται στην παρούσα επιστολή.
Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ
ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής
Συνημμ: 4
Κοινοποίηση:

( Επιστημονικό Συμβούλιο Σ.Ο.Ε.Λ.

( Ε.Σ.Υ.Ο.Ε.Λ.

Εσωτερική Διανομή:

( Υπηρεσία Μητρώου Σ.Ο.Ε.Λ.
Νο 1
Περί πλαισίου αναφοράς για τον έλεγχο Κοινωφελών Ιδρυμάτων άρθρου 21 του Ν. 4182/2013.
Η σχετική γνώμη ελέγχου του Ο.Ε.Λ., θα πρέπει να διατυπωθεί με βάση το πλαίσιο συμμόρφωσης σύμφωνα με το Υπόδειγμα  που έχει εκδώσει το Εποπτικό Συμβούλιο με την υπ’ αριθμ. Ζ΄42/6β/23.10.2013 απόφασή του (σχετική εγκύκλιος ΑΠ 2851/30.10.2013).


Επισημαίνεται ότι στην παρούσα φάση δεν δύναται να εκδοθεί συγκεκριμένο υπόδειγμα έκθεσης για τον προαναφερόμενο έλεγχο, δεδομένου του ότι εκκρεμεί σύμφωνα με την παρ. 2 του άρθρου 73 του ιδίου νόμου, το πλαίσιο διενέργειας του ελέγχου των οικονομικών καταστάσεων των Κοινωφελών Ιδρυμάτων.
Νο 2
Περί «Βεβαίωσης» Ο.Ε.Λ. για τη ρύθμιση οφειλών προς το Δημόσιο ή τα Ασφαλιστικά Ταμεία σύμφωνα με το Ν. 4152/2013.


Είναι ασυμβίβαστο τόσο για τον Ορκωτό Ελεγκτή Λογιστή, όσο και για την Ελεγκτική Εταιρεία που διενεργούν τον υποχρεωτικό έλεγχο μιας οντότητας, η χορήγηση «Βεβαίωσης Ο.Ε.Λ. για τη ρύθμιση οφειλών προς το Δημόσιο και τα Ασφαλιστικά Ταμεία.


Για τους λοιπούς Ορκωτούς Ελεγκτές Λογιστές, και Ελεγκτικές Εταιρείες που δεν εμπίπτουν στον τακτικό έλεγχο, παρότι αναφέρεται στο νόμο η χορήγηση τέτοιας «Βεβαίωσης», το Εποπτικό Συμβούλιο εφιστά την προσοχή στους Ορκωτούς Ελεγκτές Λογιστές ότι αφ΄ενός μεν δεν εμπίπτει στα Διεθνή Πρότυπα Ελέγχου η χορήγηση τέτοιας βεβαίωσης αφετέρου δύναται η «Βεβαίωση» αυτή να εκδίδεται και από τρίτους μη Ορκωτούς Ελεγκτές Λογιστές.
Νο 3
Έκθεση Ευρημάτων από τη Διενέργεια Προσυμφωνημένων Διαδικασιών επί της «Έκθεσης Διάθεσης Αντληθέντων Κεφαλαίων
Προς το Διοικητικό Συμβούλιο της Εταιρείας «ΑΒΓ Α.Ε»
Διενεργήσαμε τις διαδικασίες που συμφωνήθηκαν με την από ΧΧ/ΧΧ/201Χ επιστολή ανάθεσης έργου, όπως απαριθμούνται κατωτέρω, επί της Έκθεσης Διάθεσης Αντληθέντων Κεφαλαίων (εφεξής η «Έκθεση»). Η διοίκηση της Εταιρείας «ΑΒΓ Α.Ε.» (εφεξής η «Εταιρεία»), έχει την ευθύνη για τη σύνταξη της Έκθεσης αυτής σύμφωνα με τα όσα προβλέπονται από την Απόφαση της Επιτροπής Κεφαλαιαγοράς 7/448/11.10.2007 και την Απόφαση 25/17.07.2008 του Χρηματιστηρίου Αθηνών (εφεξής «Αποφάσεις»). 

Διενεργήσαμε την εργασία αυτή σύμφωνα με το Διεθνές Πρότυπο Συναφών Υπηρεσιών 4400, το οποίο ισχύει σε «Αναθέσεις Εκτέλεσης Προσυμφωνημένων Διαδικασιών Συναφών με Χρηματοοικονομική Πληροφόρηση». Ευθύνη μας είναι να εκτελέσουμε τις κατωτέρω προσυμφωνημένες διαδικασίες και να σας γνωστοποιήσουμε τα προκύπτοντα ευρήματά μας.

Διαδικασίες που διενεργήθηκαν

Συγκεκριμένα οι διαδικασίες που διενεργήσαμε συνοψίζονται ως εξής:

· Εξετάσαμε εάν το περιεχόμενο της Έκθεσης είναι σύμφωνο με τις ανωτέρω Αποφάσεις.

· Εξετάσαμε τη συνέπεια του περιεχομένου της Έκθεσης με τα αναφερόμενα στο Ενημερωτικό Δελτίο, που εκδόθηκε από την Εταιρεία την ΧΧ/ΧΧ/201Χ, καθώς και με τις σχετικές αποφάσεις και ανακοινώσεις των αρμόδιων οργάνων της Εταιρείας.

· Εξετάσαμε εάν το ποσό της αύξησης του μετοχικού κεφαλαίου που αναφέρεται στην Έκθεση συμφωνεί με (α) το αντίστοιχο ποσό που εγκρίθηκε στην από ΧΧ/ΧΧ/201Χ απόφαση της Γενικής Συνέλευσης των μετόχων της Εταιρείας (β) το ποσό που αναφέρεται στο ως άνω Ενημερωτικό Δελτίου (γ) το ποσό που έχει κατατεθεί στον τραπεζικό λογαριασμό με αριθμό …………., που τηρεί η Εταιρεία στην Τράπεζα (επωνυμία Τράπεζας).

· Διερευνήσαμε εάν το ποσό που πιστοποίησε το Διοικητικό Συμβούλιο της Εταιρείας, στην από ΧΧ/ΧΧ/201Χ απόφασή του, συμφωνεί με το ποσό που έχει καταχωριστεί στα βιβλία και στοιχεία της Εταιρείας, από την εν λόγω αύξηση του μετοχικού κεφαλαίου, εξετάζοντας και τις σχετικές λογιστικές εγγραφές.

· Συγκρίναμε το ποσό των εξόδων της έκδοσης του μετοχικού κεφαλαίου που αναφέρεται στην Έκθεση με το αντίστοιχο ποσό που προκύπτει από τα τηρούμενα βιβλία και στοιχεία της Εταιρείας εξετάζοντας δειγματοληπτικά τα σχετικά δικαιολογητικά.

· Εξετάσαμε εάν τα αντληθέντα ποσά από την αύξηση του μετοχικού κεφαλαίου έχουν διατεθεί σύμφωνα με τις προβλεπόμενες χρήσεις τους και εντός του καθορισμένου χρονοδιαγράμματος, με βάση τα οριζόμενα στην παράγραφο ΧΧ του Ενημερωτικού Δελτίου, εξετάζοντας δειγματοληπτικά τα δικαιολογητικά που υποστηρίζουν τις σχετικές λογιστικές εγγραφές.

Ευρήματα

Από τη διενέργεια των προαναφερόμενων διαδικασιών διαπιστώσαμε τα εξής:

1) Διαπιστώσαμε ότι το περιεχόμενο της Έκθεσης είναι σύμφωνο με τις ανωτέρω Αποφάσεις.

2) Επιβεβαιώσαμε τη συνέπεια του περιεχομένου της Έκθεσης με τα αναφερόμενα στο Ενημερωτικό Δελτίο, που εκδόθηκε από την Εταιρεία την ΧΧ/ΧΧ/201Χ, καθώς και με τις σχετικές αποφάσεις και ανακοινώσεις των αρμόδιων οργάνων της Εταιρείας.

3) Εξακριβώσαμε ότι το ποσό της αύξησης του μετοχικού κεφαλαίου που αναφέρεται στην Έκθεση συμφωνεί με (α) το αντίστοιχο ποσό που εγκρίθηκε στην από ΧΧ/ΧΧ/201Χ απόφαση της Γενικής Συνέλευσης των μετόχων της Εταιρείας (β) το ποσό που αναφέρεται στο ως άνω Ενημερωτικό Δελτίου (γ) το ποσό που έχει κατατεθεί στον τραπεζικό λογαριασμό με αριθμό …………., που τηρεί η Εταιρεία στην Τράπεζα (επωνυμία Τράπεζας).

4) Επαληθεύσαμε ότι το ποσό που πιστοποίησε το Διοικητικό Συμβούλιο της Εταιρείας, στην από ΧΧ/ΧΧ/201Χ απόφασή του συμφωνεί με το ποσό που έχει καταχωρισθεί στα βιβλία και στοιχεία της Εταιρείας, από την εν λόγω αύξηση του μετοχικού κεφαλαίου, εξετάζοντας και τις σχετικές λογιστικές εγγραφές.

5) Συμφωνήσαμε το ποσό των εξόδων της έκδοσης του μετοχικού κεφαλαίου που αναφέρεται στην Έκθεση με το αντίστοιχο ποσό που προκύπτει από τα τηρούμενα βιβλία και στοιχεία της Εταιρείας, εξετάζοντας σε δειγματοληπτική βάση τα σχετικά δικαιολογητικά.

6) Εξετάζοντας σε δειγματοληπτική βάση τα σχετικά δικαιολογητικά εξακριβώσαμε ότι τα αντληθέντα ποσά από την αύξηση του μετοχικού κεφαλαίου έχουν διατεθεί σύμφωνα με τις προβλεπόμενες χρήσεις τους και εντός του καθορισμένου χρονοδιαγράμματος, με βάση τα οριζόμενα στην παράγραφο ΧΧ του Ενημερωτικού Δελτίου.

[Εάν προκύπτουν αποκλίσεις στο χρόνο διάθεσης των αντληθέντων κεφαλαίων γίνεται η εξής επισήμανση: Επιπλέον διερευνήσαμε ότι τα αδιάθετα ποσά, από τα αντληθέντα κεφάλαια, έχουν χρησιμοποιηθεί σύμφωνα με τα αναφερόμενα στον περιλαμβανόμενο στην Έκθεση Πίνακα].

ή

[Στην περίπτωση που εντοπίζονται αποκλίσεις στον τρόπο διάθεσης των αντληθέντων κεφαλαίων, επισημαίνονται κατάλληλα οι εντοπεισθείσες διαφορές].
Δεδομένου ότι η διενέργεια των προαναφερόμενων διαδικασιών δεν αποτελεί έλεγχο ή επισκόπηση σύμφωνα με τα Διεθνή Πρότυπα Ελέγχου ή τα Διεθνή Πρότυπα Ανάθεσης Εργασιών Επισκόπησης δεν εκφράζουμε οποιαδήποτε άλλη διαβεβαίωση πέραν των όσων αναφέρουμε ανωτέρω.

Αν είχαμε διενεργήσει επιπρόσθετες διαδικασίες ή αν είχαμε διενεργήσει έλεγχο ή επισκόπηση σύμφωνα με τα Διεθνή Πρότυπα Ελέγχου ή τα Διεθνή Πρότυπα Ανάθεσης Εργασιών Επισκόπησης, ενδεχομένως να είχαν υποπέσει στην αντίληψή μας άλλα θέματα, τα οποία θα σας γνωστοποιούσαμε.
Περιορισμός Χρήσης

Η παρούσα Έκθεση απευθύνεται αποκλειστικά προς το Διοικητικό Συμβούλιο της Εταιρείας, στο πλαίσιο της τήρησης των υποχρεώσεών της προς το ισχύον Κανονιστικό Πλαίσιο του Χρηματιστηρίου Αθηνών. Ως εκ τούτου, η Έκθεση αυτή δεν επιτρέπεται να χρησιμοποιηθεί για οποιονδήποτε άλλο σκοπό, αφού περιορίζεται μόνο στα στοιχεία που αναφέρονται παραπάνω και δεν επεκτείνεται στις οικονομικές καταστάσεις που συνέταξε η Εταιρεία για τη χρήση/(περίοδο)………., για τις οποίες εκδώσαμε/ ή (θα εκδώσουμε) ξεχωριστή έκθεση Ελέγχου / (Επισκόπησης), με ημερομηνία ΧΧ/ΧΧ/ΧΧ.
Έδρα Ελεγκτή [πόλη], [ημερομηνία]

[Ορκωτός Ελεγκτής Λογιστής]

[Αρ Μ ΣΟΕΛ Ελεγκτή]

[Ελεγκτική Εταιρεία]

[Διεύθυνση]

[Αρ Μ  ΣΟΕΛ Εταιρείας]
Νο 4
Έκθεση Διασφάλισης Ανεξάρτητου Ορκωτού Ελεγκτή Λογιστή επί της Δήλωσης Επάρκειας Κεφαλαίου Κίνησης(
Προς το Διοικητικό Συμβούλιο της Εταιρείας ΑΒΓ Α.Ε. και τους Συμβούλους Έκδοσης Χ και Ψ
Εξετάσαμε τη Δήλωση Επάρκειας Κεφαλαίου Κίνησης (εφεξής η «Δήλωση»), που διατυπώνεται από τη διοίκηση της Εταιρείας ΑΒΓ Α.Ε. (η «Διοίκηση»), στην Ενότητα Χ.Χ.Χ του Σημειώματος Μετοχικού Τίτλου με ημερομηνία ΧΧ/ΧΧ/201Χ (το «Ενημερωτικό Δελτίο»), που έχει συνταχθεί στο πλαίσιο της Δημόσιας Προσφοράς της Εταιρείας ΑΒΓ Α.Ε. (η «Εταιρεία») για την αύξηση του μετοχικού της κεφαλαίου, σύμφωνα με την από ΧΧ/ΧΧ/201Χ απόφαση της Γενικής Συνέλευσης των μετόχων της.

Ευθύνη Διοίκησης
Η Διοίκηση της Εταιρείας αφού εξέτασε τις διαθέσιμες πηγές χρηματοδότησης, τις αναμενόμενες ταμειακές ροές της υπό εξέταση περιόδου, συνεκτιμώντας και την τρέχουσα οικονομική συγκυρία, έχει εκφράσει την άποψη ότι το κεφάλαιο κίνησης επαρκεί/δεν επαρκεί για να καλύψει τις τρέχουσες δραστηριότητες της Εταιρείας και των θυγατρικών της (ο «Όμιλος»)( για τους επόμενους δώδεκα (12) μήνες, όπως αυτό προκύπτει από τις χρηματοοικονομικές εκτιμήσεις που η ίδια έχει καταρτίσει σε μηνιαία βάση, λαμβάνοντας υπόψη ότι η κάλυψη των αναγκών αυτών βασίζεται σε μια σειρά παραγόντων που δεν εξαρτώνται μόνο από τον Όμιλο.

Η σύνταξη και παρουσίαση της Δήλωσης, σύμφωνα με την παράγραφο 3.1 του Παραρτήματος ΙΙΙ του υπ’ αριθμόν 809/2004 Κανονισμού (ΕΚ) της Επιτροπής των Ευρωπαϊκών Κοινοτήτων, αποτελεί ευθύνη της Διοίκησης, όπως προβλέπεται από τις παραγράφους 107-126, των Προτάσεων της Επιτροπής Ευρωπαϊκών Αρχών Αγορών και Κινητών Αξιών (Committee of European Securities Regulators «CESR») για τη συνεπή εφαρμογή του ως άνω Κανονισμού σχετικά με τις πληροφορίες που περιλαμβάνονται σε ενημερωτικά δελτία. Η Διοίκηση έχει επίσης την ευθύνη για τη συνεπή εφαρμογή του ανωτέρω κανονισμού έκδοσης Ενημερωτικού Δελτίου, στο πλαίσιο της αύξησης του μετοχικού κεφαλαίου της Εταιρείας, όπως επίσης για την κατάρτιση των χρηματοοικονομικών προβλέψεων της Εταιρείας ή του Ομίλου και των παραδοχών που υιοθετήθηκαν για την κατάρτιση των εν λόγω προβλέψεων.
Ευθύνη Ελεγκτή και εύρος διενεργηθείσας εργασίας
Η δική μας ευθύνη είναι η διατύπωση συμπεράσματος, σύμφωνα με το Διεθνές Πρότυπο Εργασιών Διασφάλισης 3000 «Έργα Διασφάλισης Πέραν Ελέγχου ή Επισκόπησης Ιστορικής Οικονομικής Πληροφόρησης», για την υπό εξέταση Δήλωση, την υποστήριξη των σχετικών παραδοχών και, συνεπώς, την επάρκεια/μη επάρκεια κεφαλαίου κίνησης της Εταιρείας ή του Ομίλου για τους επόμενους δώδεκα (12) μήνες, με βάση τα στοιχεία που τέθηκαν υπόψη μας. Επιπλέον αξιολογήσαμε την εφαρμογή των «Αρχών για την προετοιμασία δηλώσεων επάρκειας κεφαλαίου κίνησης» από τη Διοίκηση, όπως περιγράφονται στις παραγράφους 124–126 των προαναφερόμενων Προτάσεων της CESR.
Σχεδιάσαμε και διενεργήσαμε την εργασία μας με σκοπό να αποκτήσουμε τις πληροφορίες, αναλύσεις και επεξηγήσεις που θεωρήσαμε αναγκαίες, όπου αυτές ήταν διαθέσιμες, προκειμένου να αξιολογήσουμε κατά πόσο η Δήλωση συνάδει με τις υιοθετηθείσες παραδοχές και εκτιμήσεις της Διοίκησης.

Σημειώνεται ότι η υπό εξέταση Δήλωση, οι σχετικές χρηματοοικονομικές εκτιμήσεις, οι καταρτισθείσες αναλύσεις ευαισθησίας, καθώς και οι βασικές παραδοχές στις οποίες βασίστηκαν οι χρηματοοικονομικές εκτιμήσεις, έχουν διαμορφωθεί με βάση τις τρέχουσες οικονομικές συνθήκες. Συνεπώς, δεν μπορούμε να διαβεβαιώσουμε ότι η πραγματική διαμόρφωση του κεφαλαίου κίνησης θα είναι αυτή που προβλέπεται από τη Διοίκηση και σημαντικές αποκλίσεις μπορεί να προκύψουν στην επόμενη περίοδο.

Συμπέρασμα
Από την εξέταση των στοιχείων που μας παρασχέθηκαν, εκφράζουμε το συμπέρασμα ότι η Δήλωση έχει διατυπωθεί κατάλληλα από τη Διοίκηση, με βάση τις παραδοχές που παρατίθενται στην Ενότητα Χ.Χ.Χ του Ενημερωτικού Δελτίου, όπως ορίζεται από τον Κανονισμό ΕΚ 809/2004 και τις Αρχές της CESR για την προετοιμασία δηλώσεων επάρκειας κεφαλαίου κίνησης και τις Προτάσεις της για τη συνεπή εφαρμογή του ως άνω Κανονισμού.

Περιορισμός χρήσης
Η παρούσα έκθεση, που απαιτείται από τους Συμβούλους έκδοσης, συντάχθηκε για να ενσωματωθεί στο Ενημερωτικό Δελτίο με ημερομηνία ΧΧ/ΧΧ/201Χ και δεν μπορεί να χρησιμοποιηθεί για οποιοδήποτε άλλο σκοπό.







Έδρα Ελεγκτή [πόλη], 

[ημερομηνία]








[Ονοματεπώνυμο]








Ορκωτός Ελεγκτής Λογιστής








ΑΜ ΣΟΕΛ [Ελεγκτή]

[Ελεγκτική Εταιρεία]

[Διεύθυνση]

ΑΜ ΣΟΕΛ [Ελεγκτική Εταιρεία]
(  Σύμφωνα με την παράγραφο 3.1 του Παραρτήματος ΙΙΙ του υπ’ αριθμόν 809/2004 Κανονισμού (ΕΚ) της Επιτροπής των Ευρωπαϊκών Κοινοτήτων και τις παραγράφους 107-126, των προτάσεων της Επιτροπής Ευρωπαϊκών Αρχών Αγορών και Κινητών Αξιών για την συνεπή εφαρμογή του ως άνω Κανονισμού σχετικά με  τις πληροφορίες που περιλαμβάνονται σε ενημερωτικά δελτία.


( Εφόσον η Δήλωση Επάρκειας Κεφαλαίου Κίνησης αναφέρεται στη μητρική εταιρεία και στις θυγατρικές αυτής, γίνεται πλέον αναφορά σε Όμιλο επιχειρήσεων.

